b'\n_START_ARTICLE_\nBojna ladja Galaktika (TV-serija, 2004)\n_START_SECTION_\nPovzetek zgodbe\n_START_PARAGRAPH_\nGlavni del serije nadaljuje zgodbo miniserije, v kateri je dvanajst \xc4\x8dlove\xc5\xa1kih kolonij uni\xc4\x8denih ob jedrskem napadu Cylonov, rase inteligentnih strojev, ki so jih v preteklosti ustvarili ljudje sami. Pre\xc5\xbeivi samo pe\xc5\xa1\xc4\x8dica tistih, ki so se uspeli pravo\xc4\x8dasno evakuirati ali so bili v \xc4\x8dasu napada v vesolju. Pre\xc5\xbeiveli se zberejo v improvizirani floti vesoljskih ladij pod vodstvom bojne ladje Galactica, ki ji poveljuje admiral William Adama, in se odpravijo na iskanje miti\xc4\x8dne trinajste kolonije - Zemlje._NEWLINE_Tekom serije se pre\xc5\xbeiveli soo\xc4\x8dajo z nenehnimi napadi cylonskih zasledovalcev, negotovostjo pre\xc5\xbeivetja \xc4\x8dlove\xc5\xa1tva in politi\xc4\x8dnimi boji ob poskusih ponovnega vzpostavljanja dru\xc5\xbebe. Dodaten zaplet predstavlja dejstvo, da je med njimi skritih osem modelov cylonov, ki jih ni mogo\xc4\x8de lo\xc4\x8diti od ljudi in bodisi se, bodisi se ne zavedajo svoje narave. Pomemben element zgodbe so legende in prero\xc5\xa1ka videnja glavnih likov, ki nakazujejo na aktivno vpletenost Bo\xc5\xbeje sile. Taka je predvsem usoda \xc4\x8dastnice Kare\xc2\xa0\xc2\xbbStarbuck\xc2\xab\xc2\xa0Thrace, ki je predmet prerokbe, da bo postala\xc2\xa0\xc2\xbbPrina\xc5\xa1alec Smrti\xc2\xab, ki bo popeljal\xc2\xa0\xc2\xbb\xc4\x8dlove\xc5\xa1tvo do njegovega konca\xc2\xab. Vpletenost vi\xc5\xa1je sile se ka\xc5\xbee tudi v prividih -\xc2\xa0\xc2\xbbangelih\xc2\xab, ki vplivajo na dejanja nekaterih od njih, predvsem dr. Gaiusa Baltarja. Ta je v za\xc4\x8detku nevede vpleten v cylonsko zaroto, ki omogo\xc4\x8di uni\xc4\x8denje kolonij, in je v o\xc4\x8deh ve\xc4\x8dine pre\xc5\xbeivelih izdajalec. Tudi sam je sprva prepri\xc4\x8dan da je Cylon in s sovra\xc5\xbenikom sodeluje, kasneje pa pod vplivom angela v podobi Cylona - \xc5\xa0tevilke \xc5\xa1est ustanovi uspe\xc5\xa1en monoteisti\xc4\x8den kult kot nasprotje uradni religiji, ki jo pooseblja predsednica Laura Roslin._NEWLINE_Postopoma se odnos med ljudmi in Cyloni spremeni. Razkrijejo se prej skriti cylonski modeli, med katerimi so se nekateri \xc4\x8dustveno zapletli s \xc4\x8dlani posadke Galactice in simpatizirajo s \xc4\x8dlove\xc5\xa1tvom. Poleg tega znotraj Cylonov pride do nasilnega razkola, v katerem polovica pod vodstvom \xc5\xa0tevilke ena / Brata Cavila nadaljuje z vojno, drugi pa zagovarjajo sobivanje z ljudmi kljub notranjim konfliktom in sovra\xc5\xa1tvu, ki so ga \xc5\xa1e vedno dele\xc5\xbeni s strani nekaterih ljudi. Izka\xc5\xbee se tudi, da so Cyloni in ljudje genetsko zdru\xc5\xbeljivi in imajo lahko potomce. Eden od teh hibridnih otrok, Hera, h\xc4\x8di pilota Karla Agathona in Sharon Agathon (humanoiden Cylon), je \xc5\xa1e posebej pomembna za razplet, kar se ka\xc5\xbee tudi v mnogih prero\xc5\xa1kih sanjah glavnih likov._NEWLINE_V zadnjih epizodah Kara Thrace s pomo\xc4\x8djo videnja pripelje preostanek pre\xc5\xbeivelih ljudi in Cylonov na idili\xc4\x8den planet, ki ga William Adama poimenuje Zemlja. Izka\xc5\xbee se, da je to dejanska Zemlja, kjer \xc5\xbeivijo primitivni ljudje, kar postavi \xc4\x8das dogajanja 150.000 let v preteklost (namesto v prihodnost, kot je obi\xc4\x8dajno pri znanstvenofantasti\xc4\x8dnih delih). Odlo\xc4\x8dijo se, da bodo zavrgli tehnologijo, ki jo krivijo za svojo usodo in ostali tu. Zato zapeljejo celotno floto v Sonce, serija pa se kon\xc4\x8da s prizorom sodobnega mesta 150.000 let kasneje, v katerem dva angela - Gaius Baltar in \xc5\xa0tevilka \xc5\xa1est ugibata o tem, ali se bo zgodovina \xc5\xa1e enkrat ponovila. Prizor, v katerem naklju\xc4\x8dni mimoido\xc4\x8di odpre revijo National Geographic in prebira \xc4\x8dlanek o 150.000 let starih ostankih t. i. mitohondrijske Eve, pa naka\xc5\xbee, da je hibridni otrok Karla in Sharon neposredni prednik vseh sodobnih ljudi.'